Skole brød loven ved at tjekke elevers computere for porno

En skole må ikke undersøge en søgehistorik på elevernes computere, når den er deres egen, og søgehistorikken kan omfatte søgninger uden for skoletiden, konkluderer Datatilsynet.

Det var i strid med Persondataloven, da en skoleleder og viceinspektør fra en skole på Fyn samlede ni drenge fra en 7.-klasse og gennemgik søgehistorikken i deres computere for pornosider, skriver TV2.

Det slår Datatilsynet fast i en ny afgørelse om episoden, der fandt sted i november 2015. To af drengenes forældre klagede til tilsynet og har fået ret i, at skolen har brudt persondataloven.

Skolelederen og viceinspektøren på Strandmølleskolen i Assens afbrød undervisningen i 7.-klassen 6. november 2015. De bad klassens drenge om at følge med ind i et tilstødende lokale.

Skoleledelsen har forklaret, at den ville til bunds i en mistanke om, at nogle af drengene havde set porno på skolen i frikvarterer og i timerne.

Men Datatilsynet konkluderer, at skoledelsens handling var i strid med persondataloven.

»Gennemgangen af elevernes søgehistorik var ikke varslet på forhånd, ligesom skolen heller ikke på forhånd havde indhentet samtykke fra drengenes forældre,« skriver Datatilsynet i afgørelsen, som ligger på tilsynets hjemmeside.

Tilsynet lægger vægt på, at undersøgelsen var rettet mod børn, at computerne var elevernes egne, og at søgehistorikken kunne omfatte søgninger uden for skoletiden.

Porno kom frem på storskærm

Baggrunden for skolens tiltag var en enkelt episode, hvor en pornoside dukke op på en storskærm i et fælleslokale på skolen.

Skolens ledelse gennemgik herefter drengenes søgehistorik for at finde ud af, om de havde besøgt pornosider inden for den seneste uge. De fandt dog ikke noget porno.

Fortørnede forældre

Forældre til to af drengene mener, at episoden krænkede drengenes blufærdighed og er et udtryk for misbrug af skolelederens autoritet.

»Hvis pornokiggeri reelt var et stort problem, så ville klasselæreren eller berørte forældre have taget kontakt til de relevante forældre og løst problemet, nøjagtig som man har for vane at løse problemer i forældregruppen i 7. A,« siger den ene forælder ifølge Datatilsynet.

Skolen har siden beklaget episoden over for klassens forældre og elever.